Document ID: 32012D0628

KOMISIJAS ĪSTENOŠANAS LĒMUMS
(2012. gada 5. oktobris)
par Amerikas Savienoto Valstu tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām
(Dokuments attiecas uz EEZ)
(2012/628/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 16. septembra Regulu (EK) Nr. 1060/2009 par kredītreitingu aģentūrām (1) un jo īpaši tās 5. panta 6. punktu,
tā kā:
(1)
Komisija 2009. gada 12. jūnijā, lūdzot konsultāciju sakarā ar ASV tiesiskās un uzraudzības sistēmas tehnisko novērtējumu attiecībā uz kredītreitingu aģentūrām, deva darba uzdevumu Eiropas Vērtspapīru regulatoru komitejai (CESR), kuras uzdevumus ir uzņēmusies Eiropas Vērtspapīru un tirgu iestāde (EVTI), kas izveidota 2011. gada 1. janvārī saskaņā ar Eiropas Parlamenta un Padomes 2010. gada 24. novembra Regulu (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi) (2).
(2)
Savā pirmajā 2010. gada 21. maijā sniegtajā atzinumā CESR uzsvēra divas jomas (metodoloģijas un reitingu kvalitāte un informācijas atklāšana par reitingiem), kurās ir būtiskas atšķirības starp Amerikas Savienoto Valstu (ASV) un Savienības sistēmām. Pēc tam, kad 2010. gada 21. jūlijā bija stājies spēkā Doda-Franka [Dodd-Frank] Likums par Volstrītas reformu un patērētāju aizsardzību, EVTI aktualizēja Komisijai sniegtā atzinuma saturu, norādot uz to, ka ASV tiesisko un uzraudzības sistēmu attiecībā uz kredītreitingu aģentūrām tagad varētu uzskatīt par līdzvērtīgu Regulas (EK) Nr. 1060/2009 noteikumiem.
(3)
Lai varētu uzskatīt, ka kādas trešās valsts tiesiskā un uzraudzības sistēma ir līdzvērtīga Regulā (EK) Nr. 1060/2009 noteiktajai, saskaņā ar Regulas (EK) Nr. 1060/2009 5. panta 6. punkta otro daļu ir jāizvērtē atbilstība trim nosacījumiem.
(4)
Saskaņā ar pirmo nosacījumu kredītreitingu aģentūras trešā valstī saņem atļauju vai reģistrējas, tām pastāvīgi piemēro uzraudzību un nodrošina prasību izpildi. ASV tiesisko un uzraudzības sistēmu attiecībā uz kredītreitingu aģentūrām veido 2006. gada Likums par kredītreitingu aģentūru reformu (“Reitingu aģentūru likums”), kura mērķis ir uzlabot reitingu kvalitāti, lai aizsargātu ieguldītājus un sabiedrības intereses, palielinot atbildību un pārredzamību un veicinot konkurenci kredītreitingu nozarē, un Likuma par vērtspapīru biržu (“Biržas likums”) 15.E (3) un 17. (4) iedaļa un 21.B iedaļas a) punkts (5). Reitingu aģentūru likuma rezolutīvie noteikumi stājās spēkā pēc tam, kad Vērtspapīru un biržu komisija 2007. gada jūnijā pieņēma virkni noteikumu, īstenojot reitingu aģentūru reģistrācijas un uzraudzības programmu attiecībā uz tām kredītreitingu aģentūrām, kuras reģistrē kā valstī atzītas statistisko reitingu organizācijas (Nationally Recognized Statistical Ratings Organizations - NRSRO). Lai atļautu izmantot savus kredītreitingus regulatīviem mērķiem, kredītreitingu aģentūrām ir jāreģistrējas Vērtspapīru un biržu komisijā, kura tās pēc tam pastāvīgi uzrauga. Vērtspapīru un biržu komisijai ir piešķirtas visaptverošas uzraudzības pilnvaras, kas tai ļauj pārliecināties par to, vai kredītreitingu aģentūras izpilda savas juridiskās saistības. Šīs pilnvaras ietver tiesības piekļūt dokumentiem, veikt izmeklēšanu un pārbaudes uz vietas, kā arī tiesības pieprasīt piekļuvi tālruņa sarunu un elektroniskās saziņas dokumentācijai. Vērtspapīru un biržu komisija var īstenot šīs pilnvaras ne vien attiecībā uz kredītreitingu aģentūrām, bet arī citām kredītreitingu noteikšanas darbībās iesaistītām personām. Biržas likuma 15.E iedaļas p) punkta 3. apakšpunkta a) punktā noteikts, ka Vērtspapīru un biržu komisijai katra valstī atzīta statistisko reitingu organizācija jāpārbauda vismaz reizi gadā un jāziņo par šo pārbaužu rezultātiem (6). Ja Vērtspapīru un biržu komisija ir konstatējusi, ka kāda valstī atzīta statistisko reitingu organizācija nepilda kādas no attiecīgā tiesiskā regulējuma izrietošas saistības, tā var pieņemt dažādus uzraudzības pasākumus, lai izbeigtu pārkāpumus. Šie pasākumi ietver pilnvaras anulēt reģistrāciju, apturēt kredītreitingu izmantošanu regulatīviem mērķiem un pieprasīt kredītreitingu aģentūrām izbeigt pārkāpumus. Turklāt Vērtspapīru un biržu komisija var kredītreitingu aģentūrām noteikt stingras sankcijas par attiecīgo prasību pārkāpumiem. Tādējādi valstī atzītajām statistisko reitingu organizācijām pastāvīgi tiek piemērota efektīva uzraudzība un nodrošināta prasību izpilde. Starp EVTI un Vērtspapīru un biržu komisiju noslēgtajā sadarbības nolīgumā ir paredzēta informācijas apmaiņa attiecībā uz piespiedu izpildes un uzraudzības pasākumiem attiecībā uz pārrobežu kredītreitingu aģentūrām.
(5)
Saskaņā ar otro nosacījumu uz trešās valsts kredītreitingu aģentūrām attiecas juridiski saistoši noteikumi, kas ir līdzvērtīgi Regulas (EK) Nr. 1060/2009 6.-12. pantā un I pielikumā izklāstītajiem noteikumiem. ASV tiesiskā un uzraudzības sistēma atbilst Regulas (EK) Nr. 1060/2009 mērķiem saistībā ar interešu konfliktu pārvaldību, organizatoriskajiem procesiem un procedūrām, kam ir jābūt kredītreitingu aģentūrā, kredītreitingu un kredītreitingu noteikšanas metodoloģijas kvalitāti, kredītreitingu publiskošanu un kredītreitingu noteikšanas darbību vispārēju un regulāru publiskošanu. Tādējādi ASV regulējums nodrošina līdzvērtīgu aizsardzību integritātes, pārredzamības, kredītreitingu aģentūru pareizas vadīšanas un kredītreitingu noteikšanas darbību uzticamības ziņā.
(6)
Saskaņā ar trešo nosacījumu trešā valstī spēkā esošajam regulatīvajam režīmam ir jāliedz uzraudzības iestādēm un citām šīs trešās valsts iestādēm iespēja iejaukties attiecībā uz kredītreitingu saturu un kredītreitingu noteikšanas metodoloģiju. Vērtspapīru un biržu komisijai un jebkurai citai ASV valsts sektora iestādei ir ar likumu aizliegts iejaukties attiecībā uz kredītreitingu saturu un kredītreitingu noteikšanas metodoloģiju.
(7)
Ņemot vērā izvērtētos faktorus, var uzskatīt, ka ASV kredītreitingu aģentūru tiesiskā un uzraudzības sistēma atbilst Regulas (EK) Nr. 1060/2009 5. panta 6. punkta otrās daļas nosacījumiem. Tāpēc ASV kredītreitingu aģentūru tiesiskā un uzraudzības sistēma būtu jāuzskata par līdzvērtīgu Regulas (EK) Nr. 1060/2009 noteiktajai tiesiskajai un uzraudzības sistēmai. Komisija sadarbībā ar EVTI turpinās pārraudzīt, kā attīstās ASV tiesiskā un uzraudzības sistēma attiecībā uz kredītreitingu aģentūrām un kā tiek izpildīti nosacījumi, uz kuru pamata ir pieņemts šis lēmums.
(8)
Šajā lēmumā paredzētie pasākumi ir saskaņā ar Eiropas Vērtspapīru komitejas atzinumu,
IR PIEŅĒMUSI ŠO LĒMUMU.
1. pants
Regulas (EK) Nr. 1060/2009 5. panta piemērošanas vajadzībām ASV kredītreitingu aģentūru tiesiskā un uzraudzības sistēma tiek atzīta par līdzvērtīgu prasībām Regulā (EK) Nr. 1060/2009.
2. pants
Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
Briselē, 2012. gada 5. oktobrī

Labels: 10
2
4
18